Борис Младенов-Young
Зима снежна, мразовита…

chitanka.info

Зима снежна, мразовита

в късна нощ ни връхлетя

и природата честита

непробуден сън заспа.

В улиците запустели

вятър вий неукротим,

от къщурки побелели

се извива синкав дим.

Скрит на топло зад пердето,

аз отправям взор навън,

тъмни сенки по шосето

се задават с весел звън.

И като стрела прелита

цял табун коне в галоп…

От копитата излита

тежък тропот — троп, троп, троп…

Тъй и мойте мисли буйни

като кончета летят

над потоци бързоструйни,

над огрян от слънце кът.

Там, сред кичести върхари,

в шумни лагерни игри

с група весели другари

преживях щастливи дни.

Свири вятър упорито

край прозорци и врати,

зимата реве сърдито,

а снегът вали… вали…

с. Лехчево — 1951 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.